Святкаванне Старога Новага года было адзначана дэбютам забаўляльнай праграмы – аналага расійскага тэлешоу “Лепшы за ўсіх”, якая адбылася ў ККЗ “Іскра”. Віншаваннямі яе распачалі Дзед Мароз і Снягурка. “Надоело нам быть маленькими-миленькими”, – спявалі на сцэне наведвальнікі школы ранняга развіцця “Смяшарыкі” Докшыцкай дзіцячай школы мастацтваў імя Н. Сакалоўскага, і гэта выступленне стала стартам дзіцячага шоу. Адзінаццаць экстраардынарных хлопчыкаў і дзяўчынак дзяліліся з гледачамі не толькі сваімі ўменнямі і здольнасцямі, але і непасрэднасцю і непрадказальнасцю. З нечаканымі, непрадбачанымі сітуацыямі, якія часам узнікалі на сцэне, з лёгкасцю спраўляўся вядучы праграмы Віталь Замулка. Шоумэн цудоўна інтэрв’юіраваў удзельнікаў і іх родных, якія прыйшлі падтрымаць маленькіх зорачак.